VENDIM
Nr. 288, datë 13.11.2025

MBI FILLIMIN E PROCEDURËS PËR RISHIKIMIN E VENDIMIT TË BORDIT TË ERE-s NR. 197, DATË 15.8.2025, “MBI LICENCIMIN E SHOQËRISË ‘KËLCYRA 2020’ SHPK NË VEPRIMTARINË E PRODHIMIT TË ENERGJISË ELEKTRIKE NGA HEC ‘KLISYRË’, ME KAPACITET PRODHUES 2 mw”

Në mbështetje të nenit 16 të ligjit nr. 43/2015 “Për sektorin e energjisë elektrike”, të ndryshuar; neneve, 77–89 dhe 113 ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 13.11.2025, mbasi shqyrtoi relacionin me nr. 2038/17 prot., datë 11.11.2025, të drejtorive teknike të ERE-s “Mbi rishikimin e vendimit të Bordit të ERE-s nr. 197, datë 15.8.2025 ‘Mbi licencimin e shoqërisë ‘Këlcyra 2020’ sh.p.k. në veprimtarinë e prodhimit të energjisë elektrike nga HEC ‘Klisyrë’, me kapacitet prodhues 2 mw’”,
konstatoi se: 
- Bordi i ERE-s, me vendimin nr. 152, datë 17.7.2025, vendosi të fillojë procedurën për licencimin e shoqërisë “Këlcyra 2020” sh.p.k. në veprimtarinë e prodhimit të energjisë elektrike nga HEC “Klisyrë”, me kapacitet prodhues 2 mw, me vendndodhje në zonën kadastrale 2170, nr. pasurie 1071, Klisyrë, Tropojë. Ky vendim i është njoftuar Ministrisë së Infrastrukturës dhe Energjisë (MIE) me shkresën nr. 2038/4 prot, datë 23.7.2025.
- Në vijim të plotësimit të dokumentacionit/informacionit të munguar nga ana e shoqërisë dhe në rrethanat që nga ana e MIE-s nuk ka pasur ndonjë kthim përgjigjeje, me vendimin nr. 197, datë 15.8.2025, Bordi i ERE-s vendosi:
1. Të licencojë shoqërinë “Këlcyra 2020” sh.p.k. në veprimtarinë e prodhimit të energjisë elektrike nga HEC “Klisyrë”, me kapacitet prodhues 2 mw, me vendndodhje në zonën kadastrale 2170, nr. pasurie 1071, Klisyrë, Tropojë, për një afat 30-vjeçar. 
2. Përpara fillimit të operimit, shoqëria duhet të depozitojë në ERE lejen e përdorimit të burimit ujor për prodhimin e energjisë elektrike nga HEC “Klisyrë”, për kapacitetin 2 mw. 
3. Shoqëria duhet të dokumentojë në ERE ndërtimin dhe vënien në punë të HEC-it brenda datës 31.12.2025.
4. Me fillimin e operimit, por jo më vonë se 60 (gjashtëdhjetë) ditë nga ky fakt, shoqëria duhet të dokumentojë në ERE testimin e veprës. 
5. Brenda datës 1.1.2026, shoqëria duhet të depozitojë marrëveshjen e rinovuar për shërbimet e kontabilitetit. 
6. Ky vendim është objekt rishikimi, në rast të plotësimit/mosplotësimit të kushteve të pikave 2, 3, 4 dhe 5 të këtij vendimi dhe në rast të depozitimit të akteve të ndryshme nga ato që kanë shërbyer për marrjen e këtij vendimi. 
- Ky vendim i është njoftuar shoqërisë nëpërmjet shkresës nr. 2038/9 prot., datë 18.18.2025, dhe palëve të interesit nëpërmjet shkresës nr. 2038/11 prot., datë 20.8.2025.
- Në të njëjtën ditë, në ERE është administruar shkresa e MIE-s nr. 5331/1 prot., datë 19.8.2025, protokolluar në ERE me nr. 2038/10 prot., datë 20.8.2025, me anë të së cilës, MIE ka bërë me dije se shoqëria “Këlcyra 2020” sh.p.k. i është drejtuar asaj me shkresën e datës 21.3.2025, me kërkesën për pajisje me faturën e pagesës referuar VKM-së nr. 822/2025, të ndryshuar, me qëllim marrjen e miratimit përfundimtar për zgjerimin e kapaciteti të hidrocentralit ekzistues Këlsyrë, i privatizuar nga ana e saj. Në përgjigje të kësaj kërkese, MIE njofton se me shkresën e saj nr. 2462/1 prot., datë 24.4.2025, i ka bërë me dije shoqërisë, se me ligjin nr. 61/2020, “Për disa ndryshime dhe shtesa në ligjin nr. 43/2015, ‘Për sektorin e energjisë elektrike’, të ndryshuar”, në pikën 2 të nenit 49 të ligjit nr. 43/2015, është përcaktuar se miratimi për ndërtimin e kapaciteteve prodhuese të energjisë bëhet nëpërmjet një procesi konkurrues, sipas përcaktimeve të legjislacionit në fuqi. Për sa më sipër, MIE sjell në vëmendje të ERE-s se ajo nuk ka miratuar zgjerimin e kapacitetit të hidrocentralit ekzistues Këlsyrë, i privatizuar nga ana e shoqërisë “Këlcyra 2020” sh.p.k..
- Në vijim, ERE, me shkresën nr. 2038/12 prot., datë 22.8.2025, ka njoftuar shoqërinë se është vënë në dijeni të qëndrimit të MIE-s si më sipër, si e tillë, përpara se të vijohet me rishikimin e vendimit nr. 197/2025, shoqëria duhet të depozitojë qëndrimin e saj dhe dokumentacionin që disponon në lidhje me sa më sipër.
[bookmark: _GoBack]- Po ashtu, me shkresën nr. 2038/13 prot., datë 22.8.2025, ERE i është drejtuar MIE-s duke i bërë me dije se ERE tashmë ka vijuar me licencimin e shoqërisë, sipas kushteve përkatëse dhe në kushtet kur ERE është vënë tashmë në dijeni të korrespondencës së zhvilluar mes shoqërisë dhe MIE-s dhe qëndrimit të kësaj të fundit, do të vijohet me rishikimin e këtij vendimi.
- Me shkresën e protokolluar në ERE me nr. 2038/14 prot., datë 28.8.2025, shoqëria është shprehur se, në referencë të ligjit nr. 43/2015, MIE jep autorizime nëpërmjet procesit konkurrues vetëm për ndërtimin e kapaciteteve të reja gjeneruese, ndaj në rrethanat që shoqëria ka privatizuar një HEC ekzistues, nuk i nënshtrohet këtij procesi.
- Me shkresën nr. 2038/15 prot., datë 9.9.2025, ERE i është drejtuar sërish MIE-s, duke vënë në këtë shkresë për dijeni dhe shoqërinë, dhe dukë kërkuar nga MIE qëndrimin e saj në lidhje me sa parashtrohet nga shoqëria me shkesën e sipërcituar, përpara se ERE të vijojë me rishikimin e vendimit.
- Së fundi, me shkresën nr. 5331/4 prot., datë 9.10.2025, protokolluar në ERE me nr. 2038/16 prot., datë 14.10.2025, MIE është shprehur se qëndrimi i saj mbetet i pandryshuar nga ai i shprehur më parë, duke evidentuar se në referencë të përcaktimeve të pikës 2, të nenit 49, të ligjit nr. 43/2015, të ndryshuar, miratimi për ndërtimin e kapaciteteve prodhuese të energjisë bëhet nëpërmjet procesit konkurrues, sipas përcaktimeve të legjislacionit në fuqi.
- Me marrjen e qëndrimit të MIE-s, një dokument që nuk disponohej përpara se ERE të vijonte me vendimmarrjen përfundimtare për licencimin e shoqërisë, vlerësohet se jemi në rrethanat e rishikimit të vendimit të Bordit nr. 197/2025, ku në pikën 6 të tij është parashikuar se ky vendim është objekt rishikimi, në rast të plotësimit/mosplotësimit të kushteve të pikave 2, 3, 4 dhe 5 të këtij vendimi dhe në rast të depozitimit të akteve të ndryshme nga ato që kanë shërbyer për marrjen e këtij vendimi. 
- Vlerësohet të sqarohet se fillimi i pasojave juridike të vendimit të Bordit të ERE-s nr. 197/2015, sa i përket fillimit të ushtrimit të së drejtës për prodhimin e energjisë elektrike, ishte i kushtëzuar me pajisjen nga ana e shoqërisë edhe depozitimin në ERE nga ana e saj të lejes së përdorimit të burimit ujor, çka përbën një dokument thelbësor për ushtrimin e kësaj veprimtarie. Duke qenë se nuk rezulton të jetë depozituar nga ana e shoqërisë ky dokument, ky kusht ndalues është aktualisht në fuqi dhe licenca për prodhimin e energjisë elektrike nuk e ka filluar ende efektshmërinë e saj.
Për sa më sipër, në referencë të përcaktimeve të nenit 77 e në vijim të ligjit nr. 44/2015, “Kodi i Procedurave Administrative i Republikës së Shqipërisë”, në lidhje me hetimin administrativ, për sa parashikohet dhe në pikën 6 të vendimit të Bordit të ERE-s nr. 197, datë 15.8.2025, vlerësohet të fillohet procedura për rishikimin e këtij vendimi, me qëllim vlerësimin e fakteve dhe të rrethanave të nevojshme që lidhen me aplikimin shoqërisë për licencim në veprimtarinë e prodhimit të energjisë elektrike dhe objektin e kërkesës së këtij aplikimi. 
Për gjithë sa më sipër, Bordi i ERE-s 
VENDOSI:

1. Të fillojë procedurën për rishikimin e vendimit të Bordit të ERE-s nr. 197/2025, datë 15.8.2025 “Mbi licencimin e shoqërisë ‘Këlcyra 2020’ sh.p.k. në veprimtarinë e prodhimit të energjisë elektrike nga HEC “Klisyrë”, me kapacitet prodhues 2 mw”.
2. Drejtoria e Licencimit dhe Autorizimeve të njoftojë shoqërinë “Këlcyra 2020” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

